GUNKUL ทุ่มเงินเฉียด 2 พันลบ. เข้าลงทุนโซลาร์ฟาร์ม 2 โครงการในเวียดนาม เสริมแกร่งธุรกิจ
GUNKUL ทุ่มเงินเฉียด 2 พันลบ. เข้าลงทุนโซลาร์ฟาร์ม 2 โครงการในเวียดนาม เสริมแกร่งธุรกิจ
6 ก.พ. 2563

บริษัท กันกุลเอ็นจิเนียริ่ง จำกัด (มหาชน) หรือ GUNKUL เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า ตามที่ที่ประชุมคณะกรรมการของบริษัทฯ ครั้งที่ 3/2562 เมื่อวันที่ 28 มิถุนายน 2562 ได้มีมติอนุมัติการมอบอํานาจให้กับคณะกรรมการบริหารในการพิจารณาให้บริษัทฯ หรือ บริษัทย่อยเข้าลงทุนในโครงการโรงไฟฟ้าพลังงานแสงอาทิตย์เฉพาะในประเทศเวียดนามวงเงินไม่เกิน 3,000,000,000 บาท นั้น
ทั้งนี้ ตามมติที่ประชุมคณะกรรมการบริหารของบริษัทฯ ครั้งที่ 27/2562 เมื่อวันที่ 12 กรกฎาคม 2562 มีมติอนุมัติให้ บริษัท ไบร์ท กรีน พาวเวอร์ จํากัด บริษัทย่อย เข้าทํารายการลงทุนในโครงการโรงไฟฟ้าพลังงานแสงอาทิตย์จํานวน 2 โครงการขนาดรวม 60 เมกะวัตต์ได้แก่ โครงการ Tri Viet 1 Solar Power Plant และ โครงการ Bach Khoa A Chau 1 Solar Power Plant ในจังหวัด Tay Ninh ประเทศเวียดนาม
โดยเข้าซื้อหุ้นสามัญทั้งหมดของบริษัท Singapore An Yang Pte. Ltd. (An Yang) และ Singapore Yun Yang Pte. Ltd. (Yun Yang) ซึ่งเป็นผู้ถือหุ้น (ultimate shareholders) ของโครงการฯ ด้วยมูลค่าการลงทุนโครงการละ 30,300,000 เหรียญดอลล่าร์ สหรัฐ รวม 60,600,000 เหรียญดอลล่าร์สหรัฐ หรือคิดเป็น 1,867,389,000 บาท (อัตราแลกเปลี่ยนถัวเฉลี่ยถ่วงน้ำหนักระหว่างธนาคาร 1 เหรียญดอลล่าร์สหรัฐ : 30.815 บาท) โดยบริษัทฯ จะได้รับการสนับสนุนเงินกู้จากสถาบันการเงินแห่งหนึ่ง ร่วมกับเงินลงทุนของบริษัทฯ บางส่วนเป็นแหล่งเงินทุน
อนึ่ง  Singapore An Yang Pte. Ltd. และ Singapore Yun Yang Pte. Ltd. (Yun Yang) ลงทุนในโครงการโรงไฟฟ้าพลังงานแสงอาทิตย์ Tri Viet1 และ Bach Khoa A Chau 1 ในประเทศเวียดนาม ซึ่งเป็นผู้ผลิตและจําหน่ายไฟฟ้าจากพลังงานแสงอาทิตย์ให้กับ Vietnam Electricity (EVN) ซึ่งเป็นไปตามสัญญาซื้อขายไฟฟ้าจํานวน 2 สัญญา ขนาดรวม 60 เมกะวัตต์ติดตั้ง โดยมีอัตรารับซื้อไฟฟ้าในรูปแบบ Feed-in Tariff ที่ 0.0935 เหรียญดอลล่าร์สหรัฐต่อหน่วย เป็นระยะเวลา 20 ปี และได้เริ่มจําหน่ายไฟฟ้าในเชิงพาณิชย์แล้วเมื่อวันที่ 28 พฤษภาคม 2562
ทั้งนี้ การเข้าซื้อหุ้นสามัญของบริษัท An Yang และ Yun Yang เพื่อวัตถุประสงค์ในการลงทุนในกิจการโรงไฟฟ้าพลังงานแสงอาทิตย์ในประเทศเวียดนามซึ่งเริ่มจําหน่ายไฟฟ้าในเชิงพาณิชย์แล้วนั้น นอกจากจะเป็นการขยายฐานการดําเนินงานของบริษัทฯ ในภูมิภาคเอเชียตะวันออกเฉียงใต้แล้ว ยังเป็นการส่งเสริมการเติบโตของบริษัทฯ ทั้งในด้านสินทรัพย์และผลประกอบการ โดยบริษัทฯ สามารถรับรู้รายได้และผลตอบแทนจากการประกอบกิจการโรงไฟฟ้าดังกล่าวได้ทันทีหลังเข้าลงทุน
โดยการเข้าลงทุนในโครงการโรงไฟฟ้าพลังงานแสงอาทิตย์ในประเทศเวียดนามครั้งนี้ นับเป็นการการดําเนินงานตามนโยบายของบริษัทฯ ในการก้าวขึ้นสู่ความเป็นผู้นํา และมีส่วนร่วมสําคัญในการผลักดันให้เกิดโรงไฟฟ้าจากพลังงานทดแทนทั้งในและต่างประเทศ ซึ่งบริษัทฯ เล็งเห็นว่าเป็นกลุ่มธุรกิจที่มีศักยภาพในการเติบโตสูง และมีความเสี่ยงจากการ
ดําเนินงานตํ่า ตลอดจนสามารถสร้างแหล่งที่มาของรายได้ให้แก่กลุ่มบริษัทฯ ได้อย่างมั่นคงและต่อเนื่องในระยะยาว